KOMISIJOS REGLAMENTAS (EB) Nr. 434/2008
2008 m. gegužės 20 d.
kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas (Cordero de Navarra arba Nafarroako Arkumea (SGN))
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 5 dalį,
kadangi:
(1)
Remiantis Reglamento (EB) Nr. 510/2006 6 straipsnio 2 dalies pirma pastraipa ir 17 straipsnio 2 dalimi, Ispanijos paraiška registruoti pavadinimą „Cordero de Navarra“ arba „Nafarroako Arkumea“ paskelbta Europos Sąjungos oficialiajame leidinyje (2).
(2)
Prancūzija, remdamasi Reglamento (EB) Nr. 510/2006 7 straipsnio 3 dalies c punktu, pateikė prieštaravimo pareiškimą. Prieštaravimo pareiškime Prancūzija nurodė, kad įregistravus „Cordero de Navarra“ arba „Nafarroako Arkumea“ pavadinimus būtų pakenkta „Agneau de lait des Pyrénées“ produktui, kuris teisėtai yra rinkoje, ir kurio saugomos geografinės nuorodos įregistravimą nuo 2000 m. nagrinėja nacionalinės institucijos. Šioje įregistravimo paraiškoje nurodyta geografinė vietovė apima istorinės Žemutinės Navaros regioną, taip pat žinomą pavadinimu „Prancūziškoji Navara“.
(3)
2007 m. gegužės 22 d. raštu Komisija paragino suinteresuotąsias šalis pradėti atitinkamas konsultacijas.
(4)
Kadangi per šešis mėnesius Ispanija ir Prancūzija susitarimo nepasiekė, Komisija turi priimti sprendimą pagal Reglamento (EB) Nr. 510/2006 15 straipsnio 2 dalyje numatytą tvarką. Išnagrinėjusi Prancūzijos pateiktus dokumentus Komisija negali konstatuoti, kad įregistravus „Cordero de Navarra“ arba „Nafarroako Arkumea“ pavadinimą būtų pakenkta „Agneau de lait des Pyrénées“ gamintojų teisėms. Iš prieštaravimo pareiškimo nematyti, kad istorinėje Žemutinėje Navaroje auginamų ėriukų mėsa būtų parduodama naudojant pavadinimą „Navara“.
(5)
Remiantis šiais duomenimis, pavadinimas „Cordero de Navarra“ arba „Nafarroako Arkumea“ turi būti įregistruotas pagal Reglamento (EB) Nr. 510/2006 7 straipsnio 4 dalį.
(6)
Šiame reglamente numatytos priemonės atitinka Saugomų geografinių nuorodų ir saugomų kilmės vietos nuorodų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede nurodytas pavadinimas įregistruojamas.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. gegužės 20 d.